次韻題顒顒軒
作者：釋德洪
朝代：宋

paragraphs: 睡覺飛蚊繞鬢聲，讀書偏愛小窗明。
梧陰滿地方隱几，想見捜詩毛骨清。
誰教風鑒在人間，眉宇淵然如魯山。
指點虚無數歸鴈，摩挲香滑寫琅玕。
舊聞五色筆如椽，平生醉裏傲羲軒。
登軒不解顒顒意，幽鳥自啼華不言。
賈生憂鵩入其居，子美亦遭牛酒污。
仙郎兵衞森畫戟，風調特與前人殊。
杖屨相從年可忘，不羞蒹葭玉樹旁。
青眼特開浮世少，白頭相逢故意長。
尚記垂髫秀發時，神彩不異崔宗之。
此生流落天一角，敢料長沙再見期。